岳君舉用東陽法釀酒味頗藴藉長兒携歸偶得數語
作者：牟巘
朝代：宋

paragraphs: 昔屢飲東陽，往往錯認水。
次公似少猛，汲生終戇耳。
知我野心性，雅不便軟美。
契闊二十年，那復此風味。
飲酒真飲蜜，直欲嘔心胃。
兒從南塘歸，殷勤有佳遺。
公等久要在，相看猶故意。
曲江加藴藉，鄭公殊嫵媚。
一見極傾倒，吻渴不能止。
正性固自存，遽莫測其際。
徐覺和以諍，雖勁還可喜。
酒固未易知，知酒亦非易。
酩酊何適從，不夷而不惠。